Dinere Cecīlija

Poēma par gliemezīti

Cecīlija Dinere

Poēma par gliemezīti

.

.

Gliemezis pa ceļu gāja,

Nesdams plecos savu māju.

Apraudzīt viņš devās brāli,

Vai to noknābis nav cālis,

Vai to nenomoka zēni...

Žēl, ka gliemežgaita lēna...

Brālis dzīvo tālā malā

— Kaimiņdārza otrā galā.

Gliemi smagas rūpes māca.

Pretī desmit skudras nāca,

Nesa vārpas stiebru garu.

— Labprāt palīdzēt jums varu,

Gliemis laipni piedāvāja,

— Man ir izturīga māja,

Stiebru lēnām augšup celiet,

Man uz mājas jumta veliet! —

— Paldies, — atbildēja skudra,

Skudra darbīgā un gudrā.

— Laba sirds tev ir pārlieku,

Stiebru aiznestu kā nieku,

Namiņš tev kā apaļš rausis,

Tikai gaita pārāk gausa.

— Skudras laipni atvadījās

Un pēc mirkļa projām bija.

«Es patiesi velkos gausi,»

Domā gliemis domu smagu,

Apstājas un kreiso ausi

Pakasa ar labo ragu.

Gliemis gāja rīta miglā,

Vabolīte laidās žigla,

Visi kaut kur traucās, skrēja

Gliemis paskriet nevarēja.

Gliemis lūdzās melnai vārnai:

— Paņem mani līdz uz spārna.

Ceļš, kas man ir piecām dienām,

Tev — tik spārnu atvēzienam.

Apraudzīt es gribu brāli,

Vai to noknābis nav cālis,

Vai to nenomoka zēni.

Velkos gliemežgaitā

lēni. —

Augstu gaisā vārna skrēja,

Tomēr gliemi sadzirdēja,

Lepni atbildēja: — Krā!

Man sēž mēness mugurā,

Vizinu to naktīs vēsās,

Man nav laika gliemjus nēsāt.

Pēkšņi atskan peles balss:

— Glābiet, glābiet, man ir gals,

Kaķa nagos krītu,

Mani plosīs, zobos mals,

Paglāb, gliemezīti! —

Gliemis saka: — Paslēpies

Namiņā pie manis,

Niknais kaķis garām skries,

Tevi nepamanīs. —

Pelei tikai nadziņš tiek

Šaurā gliemja mājā,

Platības tur nepietiek

Galvai, rumpim, kājām.

Gliemis lapas vītušas

Pelei pāri sedz,

Naidnieks kaķis lai nemaz

Peli nesaredz.

Blakus krūmos atskan: «Ņau!»

— Čaboņa un šņāciens,

Tuvu, tuvu pazib jau

Zaļās kaķa acis.

Pele pīkst: — Man ļauni ies!

— Nespēj valdīt raudas.

Gliemis saka: — Nebaidies,

Pat ja briesmas draudēs,

Gan jau tevi paglābšu

No ienaidnieka nagiem,

Kuru katru uzveikšu

Pats ar saviem ragiem.

— Pele, gliemi klausot, rimst,

Guļ zem lapas klusi.

Kaķis garām upurim

Skrien uz citu pusi.

Pele savam glābējam

Draugs grib kļūt un palīgs,

Grūtums vieglāk uzveicams,

Ja uz pusēm dalīts.

Gliemis bēdīgs ragus liec.

— Dārgā pele, gudra tiec,

Uztraucos par brāli,

Vai to noknābis nav cālis,

Vai to nenomoka zēni.

Mana gaita pārāk lēna —

Ceļš pie brāļa tāls un grūts.

Baidos — man tur nenokļūt. —

Pele saka: — Labo gliemīt,

Ragus nenokar,

Labi draugi visus šķēršļus

uzveikt var.

Izdarīsim tā:

Sēsties mugurā! —

Steidz pele žiglām kājām,

Uz muguras tai gliemis,

Un gliemim virsū māja.

Iet pele, dziesmu dziedot

Par pelēniem un migu,

Par to, ka nespēj piedot

Kaķim cietsirdību,

Ka tikusi nu cauri

Lielām nāves briesmām.

Un gliemis ragu taurēm

Piebiedrojas dziesmai.

Un, galvas sabāzuši,

Ceļmalā pie nātrēm

Brīnās treji truši:

— Cik pelei kājas ātras! —

Beidzot gliemis uzsauc:

— Stop!

Šajā dārza stūrī

Man ir brālis jāsastop

Blakus putnu būrim. —

Pele ātri atvadās,

Esot nevaļīga,

Nogaidījies pelēns mazs

Māti peļu migā.

Darza stūrī brāļa nav,

Gliemi nesagaida,

Tikai sausas lapas čaukst

Izmētātas skaidās.

,

Beidzot gliemim ziņoja

Pelēks zvirbulēns,

Gliemis brāli apraudzīt

Arī devies sen.

Gliemis ceļā atpakaļ

Pošas drīz,

Cer, ka brālis mājās

Viņu sagaidīs.

Tā viens otru apraudzīt

Gliemežbrāļi brien

Un vēl satikušies nav

Šobaltdien.

Серия «Пчелка» Цецилия Динере ПОЭМА ОБ УЛИТКЕ

Рига «Лиесма» 1982 На латышском языке

Художница Лилия Динере

MB № 3560

Pirmsskolas vecuma bērniem

Cecīlija Dinere

POĒMA PAR GLIEMEZĪTI

Redaktors A. Melnalksnis Mākslinieciskais redaktors A. Sprūdžs Tehniskā redaktore I. Soide Korektore I. Kalniņa

Nodota salikšanai 23.07.81. Parakstīta iespiešanai 16.02.82. Formāts 84 x90/16. Olseta papīrs 120 g. Žurnālu cirstā garnitūra. Ofsetspiedums. 2,10 uzsk. iespiedi.; 14,70 uzsk. kr. nov.; 2,21 uzdevn. I. Metiens 60 000 eks. Pasūt. № 1200. Cena 30 kap. Izdevniecība «Liesma». 226047 Rīgā, Padomju bulv. 24. Izdevn. № 11/31053/B-674. Iespiesta LKP CK izdevniecības tipogrāfijā, 226081, Rīgā,

Balasta dambī 3.

L2 70801—11

<g) «Liesma», 1982

84.:L7 D- 000.82.4803010700

M801(11)—82

Di 623

Content

Dinere Cecīlija Poēma par gliemezīti